4 หุ้นซิมโฟนี่ 3 หมอคอนดักเตอร์
ที่ผ่านมามีการขยับของผู้ถือหุ้นในหุ้นโรงพยาบาล 3 แห่ง ได้แก่ THG, RAM และบริษัท โรงพยาบาลราชธานี จำกัด (มหาชน) หรือ RJH อย่างน่าสนใจ...
ที่ผ่านมามีการขยับของผู้ถือหุ้นในหุ้นโรงพยาบาล 3 แห่ง ได้แก่ THG, RAM และบริษัท โรงพยาบาลราชธานี จำกัด (มหาชน) หรือ RJH อย่างน่าสนใจ...
19 ต.ค. 2564

ในรอบ 1 เดือนที่ผ่านมา มีการขยับสับขาหลอกของผู้ถือหุ้นในหุ้นโรงพยาบาล 3 แห่ง ได้แก่ บริษัท ธนบุรี เฮลท์แคร์ กรุ๊ป จำกัด (มหาชน) หรือ THG,  บริษัท โรงพยาบาลรามคำแหง จำกัด (มหาชน) หรือ RAM และบริษัท โรงพยาบาลราชธานี จำกัด (มหาชน) หรือ RJH อย่างน่าสนใจ…
จุดเริ่มต้นเริ่มจากเมื่อปลายเดือนก่อน THG ของ “หมอบุญ วนาสิน” ได้รับไฟเขียวจากมติบอร์ดให้ซื้อหุ้น RJH เพิ่มอีก 6 ล้านหุ้น คิดเป็น 2% จาก RAM ของ “หมอเอื้อชาติ กาญจนพิทักษ์” ที่ราคาหุ้นละ 26.77 บาท รวมมูลค่า 160.62 ล้านบาท
ส่งผลให้ THG ขยับขึ้นมาเป็นผู้ถือหุ้นใหญ่อันดับ 3 ด้วยสัดส่วน 5.07% ทันที จากเดิมเป็นผู้ถือหุ้นใหญ่อันดับ 9 สัดส่วน 3.07%
ถ้าถามถึงที่มาที่ไปว่า RJH มีดีอะไร..? ทำไม THG ต้องซื้อหุ้นเพิ่ม..?
คำตอบน่าจะอยู่ที่ผลประกอบการของ RJH ในช่วงที่ผ่านมา ซึ่งเติบโตต่อเนื่องทุกปี…ปี 2561 มีกำไรสุทธิ 254 ล้านบาท จากรายได้รวม 1,611 ล้านบาท อัตรากำไรสุทธิ 16.02% ปี 2562 มีกำไรสุทธิ 395 ล้านบาท จากรายได้รวม 1,803 ล้านบาท อัตรากำไรสุทธิ 21.99% และปี 2563 กำไรสุทธิ 412 ล้านบาท จากรายได้รวม 1,878 ล้านบาท อัตรากำไรสุทธิ 22.02%
โดยครึ่งปีแรกปีนี้ ฟาดกำไรสุทธิไปแล้ว 244 ล้านบาท จากรายได้รวม 1,074 ล้านบาท อัตรากำไรสุทธิ 22.83%
ส่วนเงินปันผลก็ไม่เลว เฉลี่ยอยู่ที่ 3-4% ต่อปีเชียวนะ
จึงไม่น่าแปลกใจที่ THG เก็บหุ้น RJH เพิ่ม…
ถัดมาราว 20 วัน มติบอร์ด RJH ของ “หมอสุรินทร์ ประสิทธิ์หิรัญ” ก็ไฟเขียวให้ซื้อหุ้น RAM จากบริษัท สินแพทย์ จำกัด ของกลุ่ม “หมอเอื้อชาติ” จำนวน 2.5 ล้านหุ้น คิดเป็น 1.04%  ที่ราคาหุ้นละ 141 บาท รวมเป็นเงินทั้งสิ้น 352.50 ล้านบาท
ถ้าไปดูในแง่ผลงานของ RAM ช่วง 4 ปีย้อนหลัง ถือว่าทำได้ดี…ปี 2561 มีรายได้รวม 4,452 ล้านบาท กำไรสุทธิ 1,896 ล้านบาท อัตรากำไรสุทธิ 51.13% ปี 2562 มีรายได้รวม 4,952 ล้านบาท กำไรสุทธิ 1,440 ล้านบาท อัตรากำไรสุทธิ 26.67% มาสะดุดในปี 2563 ที่โควิดออกอาละวาด มีรายได้รวม 8,192 ล้านบาท แต่กำไรสุทธิเหลือ 632 ล้านบาท อัตรากำไรสุทธิ 5.73%
ส่วนครึ่งปีแรกปีนี้ มีรายได้รวม 5,002 ล้านบาท กำไรสุทธิ 843 ล้านบาท อัตรากำไรสุทธิ 17.84%
ขณะที่สถานะการเงินค่อนข้างแข็งแกร่ง มีสินทรัพย์รวม 30,977 ล้านบาท หนี้สินรวมอยู่ที่ 12,082 ล้านบาท และมีกำไรสะสมที่ยังไม่ได้จัดสรรสูงถึง 12,135 ล้านบาท…แถมเป็นหุ้นที่ปันผลสม่ำเสมอ ยีลด์อยู่ที่ 2–3%  ต่อปี
แค่นี้ก็เป็นเหตุเป็นผลเพียงพอที่ RJH จะเข้าไปถือหุ้น RAM แล้วล่ะ…
โอเค…ในแง่ของการลงทุน ก็ไม่ว่ากัน…แต่ต่างกรรมวาระเดียวกันของทั้งสองธุรกรรม ดู ๆ ไปไม่ต่างจากงูกินหาง…
เนื่องจากทั้ง THG, RAM และ RJH เกี่ยวโยงกันในแง่ผู้ถือหุ้นใหญ่ถือหุ้นไขว้กัน อย่าง  THG มีผู้ถือหุ้นใหญ่เป็นกลุ่ม “หมอบุญ” และมี “หมอเอื้อชาติ” ถือหุ้นทั้งในนามส่วนตัว บริษัท เอฟแอนด์เอส 79 จำกัด และ RAM
ขณะเดียวกัน RJH ก็มีผู้ถือหุ้นเป็น RAM และบริษัท โรงพยาบาลวิภาราม จำกัด ของ “หมอเอื้อชาติ” รวมทั้ง THG ของ “หมอบุญ” ส่วน RAM ชัดเจนเป็นของ “หมอเอื้อชาติ” ขณะที่บริษัท โรงพยาบาลวิภาราม จำกัด (มหาชน) หรือ VIBHA ก็มีกลุ่ม “หมอเอื้อชาติ” ถือหุ้นใหญ่เช่นกัน
ดังนั้น ความเกี่ยวโยงกันของ “หมอบุญ” “หมอเอื้อชาติ” และ “หมอสุรินทร์” ก็สาละวนอยู่ในหุ้น THG, RAM, RJH และ VIBHA
กลายเป็น 3 หมอ กับ 4 หุ้น ที่รวมกันเป็นวงซิมโฟนี่บรรเลงเพลงหุ้นด้วยกัน โดยสวมบทบาทสลับกันเป็นคอนดักเตอร์..!? 
เรื่องทั้งหมดก็เป็นเช่นนี้แหละคุณขา…
…จุดเทียนเวียนวน เราสองคนวนเอ๋ยวนเวียน หมุนผลัดสลับเปลี่ยน เรามาจุดเทียนเวียนเอ๋ยเวียนวน…
…อิ อิ อิ…